Brimketill er náttúrufyrirbæri á sunnanverðum Reykjanesskaga , skammt vestan við Grindavík , sem stundum gengur undir nafninu Oddnýjarlaug , í höfuðið á nátttrölli sem átti að hafa baðað sig þar ofan í . Um er að ræða ketil í berginu við ströndina sem myndast hefur á löngum tíma vegna rofs í berginu út frá öldugangi , frostveðrun og útsogi og myndað þannig stóran ketil í fjöruborðinu . Staðsetning pallsins , þar sem brimið skellur á ströndina , gefur góða yfirsýn yfir sjálfan Brimketil og aðra minni katla sem eru að myndast . Einnig fá gestir reglulega að upplifa á eigin skinni , kraft sjávar þegar brimgusurnar skvettast yfir pallinn . Við hönnunina á útsýnispallinum var reynt að fá pallana til falla eins vel og mögulegt var að náttúrunni og að framkvæmdin væri að sem mestu leyti afturkræf . Stál var notað í útsýnispall , fljótandi stíga og tröppustíg og grindur úr fiber-plasti . Pallaefni þurfti að vera endingargott og slitsterkt , enda svæðið mjög krefjandi vegna ágangs sjávar og vinds . Á svæðinu eru náttúruöflin gríðarleg sterk og ágangur sjávar mikill og verkefnið því nokkuð sérstakt . Stígar og pallar voru látnir fljóta í takt við umhverfið reynt var eftir fremsta megni að nota efnivið úr nánasta umhverfi en við bílastæði , áningarstað og gönguleiðir er mikið af hraungrýti , rekavið , sandi og gróðri af svæðinu . Samkvæmt heildarhugmyndinni verða pallarnir tveir talsins . Útsýnispallurinn sem þegar hefur verið reistur er stærri en sá sem mun verða staðsettur lengra til austurs en hann mun veita útsýni yfir annan ketil sem er í smíðum af náttúrunnar hendi sem nefnist Víkurketill . Frá útsýnispöllunum verður síðan hægt að ganga stikaðar hringleiðir um hraunið að bílastæðinu og auðveldað þannig gestum að ganga um annars erfitt svæði til yfirferðar .